text: Skraldemændene lader fortsat poserne stå
  17 december 2018 kl. 09.04
  Skraldemændene har mandag morgen besluttet at fortsætte arbejdsnedlæggelsen i hele Kolding Kommune. Det betyder at borgerne fortsat ikke får hentet deres skrald.
  Skraldemændene hos Meldgaard Miljø A/S fortsætter deres arbejdsnedlæggelse i hele Kolding Kommune, så hvis du har ekstra affald, skal du komme det i en plastiksæk og stille det ved siden af dine beholdere, oplyser kommunen på sin hjemmeside.
  Genbrugspladserne modtager nemlig ikke dagrenovation.
  Det er uvist, hvornår arbejdsnedlæggelsen slutter, men kommunens renovationsafdelig er mandag morgen i kontakt med Meldgaard Miljø A/S om, hvornår arbejdet bliver genoptaget.
  